DECRETO 171/1995, do 3 de xuño, polo que se crea o Comité Galego da Campaña Europea da Xuventude contra o racismo, a xenofobia, o antisemitismo e a intolerancia.
CONSELLERÍA DE FAMILIA, MULLER E XUVENTUDE — I. DISPOSICIÓNS XERAIS — 20/06/1995

Os xefes de Estado e de Goberno dos 32 países do Consello de Europa reuníronse en Viena o 9 de outubro de 1993. Entre as prioridades da reunión figuraba unha acción apropiada contra o racismo, a xenofobia, o antisemitismo e a intolerancia, e adopta a este propósito unha declaración e un plan de acción. O elemento clave deste plan de acción é unha campaña europea da xuventude, que tende a mobiliza-lo público a favor dunha sociedade tolerante, fundada na dignidade igual de tódolos seus membros e que se desenvolverá durante o ano 1995.
A campaña, coordinada polo Consello de Europa, articularase con outras iniciativas internacionais en preparación para 1995, tales como o Ano da Tolerancia das Nacións Unidas, o 10º aniversario do Ano Internacional da Xuventude e o 50º aniversario da Fundación das Nacións Unidas.
Constituído en decembro de 1994 o Comité Nacional da Campaña, queda aberto o proceso de constitución de comités autonómicos e locais.
A Campaña Europea da Xuventude ten como obxectivos principais:
-Anima-los mozos/as e a sociedade en xeral a participar activamente na loita contra o racismo, a xenofobia, o antisemitismo e a intolerancia.
-Promove-las modificacións ou aplicacións legais para previr, corrixir e sancionar, se é o caso, toda forma de discriminación, exclusión ou intolerancia.
-Impulsar no ámbito educativo-formal e no informal a aprendizaxe intercultural baseada nos valores de igualdade, solidariedade e tolerancia, e anima-la elaboración de materiais didácticos neste sentido.
-Propicia-la participación dos colectivos afectados nas actividades, fins e obxectivos da campaña, para facer posible a construcción dun marco social, intercultural, democrático e solidario.
-Mobiliza-los medios de comunicación e para iso, establecer formas específicas de cooperación.
-Promover lugares de encontro coas ONG que teñan por obxecto a protección de minorías étnicas, inmigrantes e refuxiados, solidariedade e loita contra o racismo e a intolerancia, e outras entidades xuvenís e sociais.
-Presentar ó público exemplos de modos de vida positivos nunha sociedade pluricultural.
-Xerar conceptos, ideas e propostas concretas sobre o modo de remedia-la marxinación crecente dos mozos na sociedade.
-Invitar ós gobernos a que mobilicen vontades políticas e recursos acordes cos obxectivos que persegue a campaña.
A Xunta de Galicia, sensible á problemática que a campaña aborda, fai seus os fins que esta persegue de sensibilizar a tódolos cidadáns e en particular ós mozos, para favorecer unha convivencia democrática, previ-la discriminación e combatela onde xa existe.
Por conseguinte, por proposta da conselleira de Familia, Muller e Xuventude, e logo de deliberación do Consello da Xunta de Galicia na súa reunión do día tres de xuño de mil novecentos noventa e cinco,
DISPOÑO:
Artigo 1º.-Créase o Comité Galego da Campaña Europea da Xuventude contra o racismo, a xenofobia, o antisemitismo e a intolerancia.
Artigo 2º.-O comité galego funcionará en:
-Pleno.
-Comisión permanente.
Artigo 3º.-O pleno do comité galego estará presidido pola conselleira de Familia, Muller e Xuventude, actuando como vicepresidente o presidente do Consello da Xuventude de Galicia.
Serán vocais do dito comité:
*13 Representantes da Administración autonómica:
Secretario xeral da Consellería de Familia, Muller e Xuventude.
Director xeral de Xuventude.
Directora xeral de Familia.
Director xeral de Formación e Emprego.
Directora xeral do Servicio Galego de Promoción da Igualdade do Home e da Muller.
Secretario xeral da Consellería de Educación e Ordenación Universitaria.
Secretario xeral da Consellería de Xustiza, Interior e Relacións laborais.
Secretario xeral de Relacións coas Comunidades Galegas.
Secretario xeral para o Deporte.
Director xeral de Servicios Sociais.
Director xeral de Cultura.
Director xeral de Formación Pesqueira e Investigación.
Director xeral de Relacións Institucionais.
*Presidentes das deputacións provinciais ou membros en quen deleguen.
*3 Representantes da Federación Galega de Municipios e Provincias (Fegamp).
*3 Representantes da Federación Galega de Concellos.
*10 Representantes de asociacións xuvenís representadas no Consello da Xuventude de Galicia.
*12 Representantes de asociacións e organizacións non gobernamentais especializadas na loita contra o racismo, e na protección e defensa dos inmigrantes, minorias étnicas e promoción da solidariedade.
*2 Representantes de escolas de tempo libre.
Os vocais serán designados pola presidenta, por proposta das distintas consellerías, administracións públicas e entidades ou organizacións ás que representen.
Os representantes da Administración autonómica deberán ostentar, polo menos, a categoría de director xeral, sen prexuízo de que poidan delega-la súa representación nun subdirector xeral.
Actuará como secretario do comité, con voz e sen voto, un funcionario da Dirección Xeral de Xuventude.
Artigo 4º.-O comité galego estará encargado de programar, recomendar, estimular e coordina-las accións adecuadas ós obxectivos da campaña europea, e terá as seguintes funcións:
-Segui-las pautas da campaña propostas a nivel estatal e europeo.
-Asumi-la responsabilidade da campaña a nivel autonómico.
-Coordina-las actividades autonómicas e locais e asegura-la articulación entre os niveis locais, autonómicos e nacionais da campaña.
-Estimula-la participación e o compromiso de centros educativos, medios de comunicación, organizacións non gobernamentais, etc.
-Vincula-la campaña a outras iniciativas como o Ano da Tolerancia de Nacións Unidas e o 10º aniversario do Ano Internacional da Xuventude.
-Impulsar e apoia-la creación de comités locais.
Artigo 5º.-A comisión permanente estará presidida pola conselleira de Familia, Muller e Xuventude, que poderá delegar no director xeral de Xuventude, actuando como vicepresidente o presidente do Consello da Xuventude de Galicia. Así mesmo, estará constituída por 16 vocais, designados polo pleno entre os seus membros, coa seguinte composición:
Cinco representantes da Administración autonómica.
Catro representantes das asociacións xuvenís representadas no Consello da Xuventude de Galicia.
Catro representantes de asociacións ou organismos non gobernamentais especializados na loita contra o racismo, e na protección e defensa dos inmigrantes, minorías étnicas e promoción da solidariedade.
1 Representante da Federación Galega de Municipios e Provincias (Fegamp).
1 Representante da Federación Galega de Concellos.
1 Representante das escolas de tempo libre.
O secretario do comité executivo exercerá así mesmo como secretario da comisión permanente.
Artigo 6º.-O pleno reunirase dúas veces durante 1995 con carácter ordinario, e excepcionalmente cantas veces sexa convocado polo seu presidente por iniciativa propia ou por proposta de, polo menos, unha terceira parte dos vocais.
A comisión permanente, a convocatoria do seu presidente, reunirase cantas veces sexa necesario para o desenvolvemento dos acordos e o seguimento da programación das actuacións.
Artigo 7º.-Sen prexuízo das peculiaridades previstas no presente decreto, o funcionamento do comité executivo acomodarase ás normas contidas na Lei 30/1992, do 26 de novembro, de réxime xurídico das administracións públicas e do procedemento administrativo común, sobre órganos colexiados.
Artigo 8º.-O comité executivo disolverase no ano 1996, unha vez elaborada a memoria de avaliación da campaña.
Disposición derradeira
O presente decreto entrará en vigor o mesmo día da súa publicación no Diario Oficial de Galicia.
Santiago de Compostela, tres de xuño de mil novecentos noventa e cinco.
Manuel Fraga Iribarne
Presidente
Manuela López Besteiro
Conselleira de Familia, Muller e Xuventude
CONSELLERÍA DE POLÍTICA TERRITORIAL, OBRAS PÚBLICAS
E VIVENDA